Správa zo zahraničnej pracovnej cesty 

1.	Účastník ZPC:
Ing. Elena Malíková, RO, (AJ, FR, RJ aktívne) Mgr. Lýdia Babiaková, štátna radkyňa, MŠSVŠ SR, Stromová 9, OVMSŠ Sekcia štátnej starostlivosti o šport  a mládež (AJ aktívne)

2.	Zahraničná pracovná cesta:
Štát: Belgicko
Miesto: Brusel, Rada EÚ, 
Dátum: 14.-15.02.2016
Účel cesty: 2. zasadnutie pracovnej skupiny pre šport Rady EÚ
Spôsob financovania: MŠVVaŠ SR a Rada EÚ 

3.	Rámcový program pobytu:
14.02.2016 prílet
14.02.2016 zasadnutie Tria (NL, SK, MT),  Stále zastúpenie NL v Bruseli
15.02.2016 zasadnutie pracovnej skupiny pre šport Rady EÚ 
- správa predsedajúceho expertnej skupiny EÚ o ekonomickej dimenzii športu
- správa predsedajúceho expertnej skupiny EÚ o dobrom riadení v športe
- návrh materiálu a diskusia (NL PRES) - Zvyšovanie integrity, transparentnosti a dobrého riadenia v rámci veľkých športových podujatí
15.02.2016 odlet

4.	Stručný priebeh rokovaní:
Na druhom zasadnutí pracovnej skupiny pre šport Rady EÚ diskusiu viedol holandský tím; predsedajúci pracovnej skupiny pán B. Ooijen a jeho zástupkyňa pani W. Kuper. Na úvod boli zúčastnení informovaní o nastávajúcich podujatiach v rámci NL predsedníctva, ako sú športové fórum (9.-10.03.2016), zasadnutie riaditeľov športu (10.-11.03.2016), konferencia o antidopingu (01.06.2016). Zasadnutie Rady EÚ pre vzdelávanie, kultúru, mládež a šport, vo formácii pre šport sa uskutoční 31.05.2016 v Bruseli. V priebehu zasadnutia bola prezentované výstupy vo forme odporúčaní o rodovej rovnosti v športe, ktorú pripravili odborníci z expertnej skupiny EÚ pre dobré riadenie v športe. V dokumente sa odporúčajú opatrenia s cieľom zvýšiť podiel žien vo vedúcich pozíciách a na postoch trénerov v športe. Rovnako tak aj v boji proti negatívnym rodovým stereotypom a rodovo založenému násiliu v oblasti športu. Zároveň sa v návrhu dokumentu predkladajú konkrétne pozitívne skúsenosti a iniciatívy niektorých členských štátov, alebo športových organizácií, ktoré môžu byť podnetom a inšpiráciou pre ďalšie subjekty v športe a členské štáty. Odporúčania sú však odporúčaniami expertov a je na členských štátoch ako a do akej miery ich budú implementovať vzhľadom na rôznorodosť rodových politík a praxe naprieč Európou.
Európska komisia (EK) informovala o aktuálnych výzvach na predkladanie centralizovaných projektov v športe z rozpočtu Erasmus+. Nasledovná výzva na projekty partnerskej spolupráce a neziskových európskych podujatí je otvorená do 12.05.2016. Dňa 03.03.2016 sa v Bruseli uskutoční tzv. „Info Day“, ktorého cieľovou skupinou sú potenciálni žiadatelia o dotáciu na spomínané projekty v športe. V prvom kole výziev do konca januára, na projekty súvisiace s Európskym týždňom športu bolo prijatých dovedna 57 žiadostí. Ohľadom duálnej kariéry športovcov EK informovala, že aktuálne bola zverejnená štúdia o tejto problematike. V súvislosti s podporou boja proti ovplyvňovaniu športových zápasov (match-fixing) EK usporiada dvojdňovú konferenciu (17.-18.02.2016 Brusel) pod názvom „Rozvíjanie európskych iniciatív v boji proti match-fixingu“. 

Následne prebiehala diskusia k návrhu WADA na navýšenie finančného príspevku členských štátov v súvislosti so zriadením nezávislej vyšetrovacej komisie v rámci WADA a jej prípadné znovuzriadenie za účelom vyšetrenia prípadných dopingových káuz. Ohľadom tejto záležitosti sa ČŠ zhodli na spoločnom postupe navrhnutom NL PRES – aktivity WADA by mali byť financované bežným rozpočtom WADA a prípadný dodatočný finančný príspevok by mal byť ešte podrobnejšie prerokovaný s WADA. NL predsedníctvo zdôraznilo, že ČŠ by sa mali k tomuto návrhu WADA  ešte pred zasadnutím výkonného výboru WADA.
V druhej časti zasadnutia prebiehala ďalšia diskusia k návrhu materiálu -„Zvyšovanie integrity, transparentnosti a dobrého riadenia v rámci veľkých športových podujatí“, ktorý NL predsedníctvo predkladá ako návrh záverov rady. Členské štáty EÚ na všeobecnej úrovni podporili  tému záverov a ocenili kvalitnú prípravu dokumentu, ktorý by mal byť vo forme  záverov predložený na schválenie Rady EÚ. Po formálnej stránke niektoré ČŠ navrhli skrátiť text, zlúčením niektorých bodov, ktoré sú si podobné, alebo sa opakujú a v niektorých prípadoch pozmeniť aj ich poradie. Po obsahovej stránke navrhli pridať definície nosných termínov za účelom lepšieho porozumenia textu a pozmenené návrhy znenia niektorých viet alebo bodov v texte. Pozmeňujúce návrhy treba písomne predložiť do 22. februára. NL predsedníctvo navrhlo, že otázka definícií by sa vyriešila pridaním referencií pod čiarou odkazujúce na vedecké práce, v ktorých by boli vysvetlenia požadovaných termínov. Nasledovné zasadnutie, na ktorom bude predložený upravený text podľa zaslaných pripomienok na ďalšiu diskusiu, sa uskutoční 22. marca 2016.
5.	Odporúčané závery:
- Spracovať a zaslať SK pripomienky k predloženému návrhu záverov NL predsedníctva, ktoré boli predložené v rámci diskusie
- V spolupráci so športovým hnutím zhodnotiť interné postupy riadenia veľkých športových podujatí a zvážiť implementáciu vhodných opatrení z predložených návrhov záverov, ktoré by priniesli väčšiu efektívnosť a transparentnosť pri financovaní a organizácii.
 
 Prehľad prinesenej dokumentácie a miesto jej uloženia
Pracovné materiály sú uložené na sekcii štátnej starostlivosti o šport a mládež MŠVVaŠ SR. 

6.	Osobitne vyhodnotený očakávaný prínos ZPC
SR ako členský štát EÚ sa priamo zúčastňuje rokovania a diskusie v pracovnej skupine pre šport Rady EÚ v rámci agendy EÚ a má takto možnosť zapájať sa do tvorby dokumentov pre oblasť športu na európskej úrovni. Pravidelná účasť na týchto zasadnutiach je okrem toho vhodnou prípravou na predsedníctvo SR v EÚ v druhom polroku 2016. 

8.    Spôsob zverejnenia výsledkov ZPC, prenos získaných informácií
Informácie o rokovaní boli postúpené v rámci sekcie štátnej starostlivosti o šport a mládež relevantným pracovníkom a zverejnené na webovom sídle MŠVVaŠ SR.
Súhlasím so zverejnením správy na internete

Správu vypracovala: Mgr. Lýdia Babiaková
Dátum: 17. 02. 2016

Správu schválil: Ing. Ladislav Čambal
                             Ing. Elena Malíková